Bejaarde egpaar van Heidelberg aangehou, beroofFoto: Verskaf. ŉ Bejaarde egpaar is Dinsdagoggend in hul huis in Heidelberg, Gauteng, aangehou en beroof. Die voorval het omstreeks 06:30 plaasgevind. Kapt. Thivhulawi Tshilate, woordvoerder van die polisie het gesê die man (70) was op pad werk toe, toe die aanval plaasgevind het. “Die drie gewapende aanvallers het toegang tot die huis verkry deur die voordeur,” het Tshilate gesê. “Die man se voete en hande is vasgebind met kabelbinders. Sy vrou is in die badkamer toegesluit tydens die aanval. Die aanvallers het kontant en die sleutels van hul voertuie geëis.” Volgens Tshilate is die huis hierna geplunder en het die verdagtes op die vlug geslaan in die egpaar se grys C200 Mercedes (registrasienommer YDN046GP) met ŉ groot hoeveelheid kontant, twee televisiestelle, twee tabletrekenaars en juwele. “Hoewel daar nie skote afgevuur is nie, is die vrou erg getraumatiseer en Emer-G-Med het haar kom bystaan,” het Tshilate gesê. Die polisie is deur ŉ lid van die publiek in kennis gestel van die voorval toe die persoon die aanvallers sien vlug het. Mense met inligting oor die voorval word versoek om die polisie te bel by 0860 010 111 of 016 341 0400.